作者:權德輿
標題:奉和鄜州劉大夫麥秋出師遮虜有懷中朝親故
內容:天子愛全才，故人雄外臺。綠油登上將，青綬亞中臺。亭障鳴笳入，風雲轉旆來。蘭坊分杳杳，麥壟望莓莓。月向雕弓滿，蓮依寶劍開。行師齊鶴列，錫馬盡龍媒。壯志徵染甫，嘉招萃楚材。千尋推直幹，百煉去纖埃。間闊勞相望，歡言幸早陪。每聯花下騎，幾泛竹間杯。芳訊雙魚遠，流年兩鬢催。何時介圭覲，攜手詠康哉。